|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **6.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | FLAVOR Interreg Europe interregionális pályázatban való részvétel jóváhagyása |
| **Készítette:** | Karácsonyi Judit  Szabó Tünde  Tuska-Mátrai Melinda |
| **Véleményező bizottságok:** | Fejlesztési, Tervezési és Stratégiai Bizottság  Pénzügyi Bizottság |

**Tisztelt Közgyűlés!**

Hajdú-Bihar Vármegye Önkormányzata nemzetközi tevékenysége kapcsán több nemzetközi projektben vesz részt, illetve tart fent együttműködést nemzetközi partnerekkel. A közös munka során rendszeresen fogalmazódnak meg újabb projektötletek, melyek a projektfejlesztés fázisát követően benyújtásra kerülnek különböző programok pályázati felhívásaira. A vármegyei önkormányzat az utóbbi időben az Interreg Europe 2021-2027 Program harmadik felhívása keretében benyújtani kívánt projektjavaslaton dolgozott. A Program keretében az egyes projektek támogatási intenzitása a költségvetések végösszegére vonatkozóan egyformán alakul az alábbiak szerint:

* 80% Európai Regionális Fejlesztési Alap támogatás
* 15% Nemzeti társfinanszírozás
* 5% Önerő

Nyertes pályázatok esetén a szerződéskötés után a nemzeti társfinanszírozás összege, illetve az ERFA támogatás 30%-a előlegként teljes egészében lehívható.

A vármegyei önkormányzat a FLAVOR Interreg Europe pályázatban kíván projektpartnerként részt venni. A pályázatban történő részvétel nagyban köszönhető egyrészt a jelenleg is hatékonyan működő nemzetközi kapcsolatrendszernek, másrészt az Interreg Europe Program 2024-es antwerpeni partnerkereső és információs rendezvényén történő vármegyei jelenlétnek.

A pályázat 2024-ben két közgyűlési ülés között került benyújtásra, azonban ahhoz, hogy a vármegyei önkormányzat pozitív elbírálás esetén érvényesen részt vehessen a projektben, szükség van a pályázathoz való partneri csatlakozás közgyűlés általi jóváhagyására is. A döntéshozatalhoz szükséges információk megismerése érdekében a pályázathoz kapcsolódó lényeges tudnivalók a következők szerint kerülnek bemutatásra:

**A FLAVOR pályázat bemutatása**

**Projekt címe**: FLAVOR – Regionális étkezési kultúra, mint az integrált vidékfejlesztés motorja (Regional food culture as a driver for integrated rural development)

**Finanszírozó program**: Interreg Europe Program

Európa közelebb az állampolgárokhoz – Nem városi területek integrált fejlesztése

**A pályázat benyújtási határideje:** 2024. június 7.

**A döntés várható időpontja:** 2024. december

**A projekt időtartama:** 2025-2029

**A pályázat célja:** a szakpolitikák hatékonyságának javítása azáltal, hogy növeli a partnerrégiók politikai szereplőinek kapacitását a regionális étkezési kultúra újjáélesztésével és annak az integrált vidékfejlesztés motorjaként való megjelölésével.

E cél elérése érdekében a projekt részcéljai az alábbiak:

1. Jó gyakorlatok azonosítása és cseréje arra vonatkozóan, hogyan lehet hatékonyan mozgósítani a regionális étkezési kultúrát a vidékfejlesztés 4 kiegészítő dimenziója érdekében:
   * Vidéki gazdaságfejlesztés;
   * Fenntarthatóság és az éghajlatváltozással szembeni ellenállóképesség;
   * Egészség és jólét;
   * Társadalmi kohézió.
2. Konkrét szakpolitikai fejlesztések és beavatkozások előkészítése és végrehajtása e gyakorlatok alapján – a vármegyei vállalkozásokkal, oktatókkal, közösségi szereplőkkel, hatóságokkal és más érdekelt felekkel együttműködve.
3. E gyakorlatok terjesztése Európa más vidéki régióiban.

**Hajdú-Bihar Vármegye Önkormányzatának tevékenységei:**

* regionális szakértői csoport létrehozása, szakmai ülések szervezése;
* interregionális találkozókon és tanulmányutakon való részvétel;
* interregionális találkozó szervezése;
* az étkezési kultúra jelenlegi állapotának felmérése a vármegyében a projekt keretén belül meghatározott módszertan alapján;
* Jövőbeli szcenáriók kidolgozása és értékelése az étkezési kultúra értékelésének a döntéshozatali folyamatba történő integrálása érdekében;
* helyi jó gyakorlatok azonosítása;
* vármegyei akcióterv kidolgozása.

**Partnerség:**

1. Vezető partner: Burgenlandi Üzleti Ügynökség (AT)
2. Our Natúrpark (LU)
3. *Hajdú-Bihar Vármegye Önkormányzata (HU)*
4. Nyugat-Makedónia Régió (GR)
5. Ávilai Vállalkozók Regionális Szövetsége – CEOE Ávila (ES)
6. Az Azori-szigeteki Regionális Kormány Alelnöksége – Európai Ügyek és Külső Együttműködés Regionális Igazgatósága (PT)
7. Marche régió - Gazdaságfejlesztési Főosztály (IT)
8. AULEDA - Helyi Gazdaságfejlesztési Ügynökség (AL)
9. Birzu Kerületi Önkormányzat (LT)
10. Litván Innovációs Központ Közintézmény (LT)
11. Polo Poschiavo (CH)

**Költségvetés:**

A projektben a HBVMÖ költségvetése 223.122 EUR.

* A HBVMÖ költségvetése tételesen:
* bérköltség 132.864 EUR
* iroda és adminisztratív költségek 19.929 EUR
* utazás és szállás költsége 19.929 EUR
* külső szakértő és szolgáltatások költsége 49.700 EUR
* Eszköz 700 EUR
* A HBVMÖ költségvetésének megoszlása félévekre bontva euróban:

|  |  |  |  |  |  |  |  |
| --- | --- | --- | --- | --- | --- | --- | --- |
| 1. | 2. | 3. | 4. | 5. | 6. | 7. | 8. |
| 17.900 | 22.300 | 26.800 | 33.500 | 40.200 | 44.600 | 17.900 | 19.922 |

Kérem a közgyűlést a határozati javaslat elfogadására.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 6. § (2) bekezdése és 8. § (2) bekezdése, valamint a Magyarország helyi önkormányzatairól szóló 2011. évi CLXXXIX. törvény 107. §-a alapján

1./ jóváhagyja az **Interreg Europe Program** keretében kiírt felhívásra, a Burgenlandi Üzleti Ügynökség, mint vezető partner által benyújtott „Regionális étkezési kultúra, mint az integrált vidékfejlesztés motorja” című projekthez történő partneri csatlakozást, melyben a Hajdú-Bihar Vármegye Önkormányzatára eső projektköltség 223.122 EUR, azaz 88.322.844 HUF (395,85 HUF/EUR árfolyamon számolva).

2./ Az 1./ pontban foglalt döntésre tekintettel, a pályázat pozitív elbírálása esetén, a projekt megvalósításához összesen 11.156,1 EUR, azaz 4.416.142 HUF összegű saját forrást biztosít (395,85 HUF/EUR árfolyamon számolva), szükség szerint, a 2025-2029. évi költségvetései terhére.

3./ Felkéri a közgyűlés elnökét, hogy a 2./ pontban foglalt saját forrás összegének a Hajdú-Bihar Vármegye Önkormányzata 2025-2029. évi költségvetéseibe történő betervezéséről gondoskodjon.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2025-2029. évi költségvetési rendeletek elfogadása

**A határozati javaslat elfogadása minősített többséget igényel.**

Debrecen, 2024. június 24.

**Pajna Zoltán**

**elnök**

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |